
МОТИВИ
към проекта на Закон за изменение и допълнение на Закона за посевния и посадъчния материал

Предложението за приемане на приложения акт произтича от необходимостта да се намали административната тежест и регулациите, и да се подобрят условията за гражданите и бизнеса. С проекта предлагаме да се облекчат търговците на посевен и посадъчен материал чрез отпадане на разрешителния режим и таксата, която събира Изпълнителната агенция по сортоизпитване, апробация и семеконтрол (ИАСАС) за лабораторен анализ на семена от внос. Семената и посадъчният материал от внос ще могат да достигат без забавяне до земеделските стопани.
Освен това, с промяната в закона ще се избегне необходимостта, при осигурен публичен достъп до регистрите, други органи да изискват представяне на документи, удостоверяващи вписването, което затруднява както административните служители, така и ползвателите на услуги, предоставяни от администрацията. Предвидени са изменения в чл. 29 от Закона за посевния и посадъчния материал (ЗППМ), които съответстват на мерките предложени от Министерския съвет за намаляване на административната тежест. С тях отпада необходимостта да се представя в ИАСАС копие на договор и скица на земеделска земя. В предложените мерки се предлага и изменение на чл. 52 относно изискването на документ за занижени изисквания, с който ИАСАС следва да се снабдява по служебен път. Предлагаме отмяна на чл. 52, тъй като разпоредбите му не съответстват на европейското законодателство, а съответните европейски изисквания са въведени в наредбите по групи култури.
След направен анализ на действащото законодателство, се установи, че е необходимо да се направят изменения в чл. 57, 58 и 59 от ЗППМ относно вноса на посевен и посадъчен материал от трети страни. Действащите мерки са прекалено ограничаващи и не съответстват напълно на Решение на Съвета 2003/17/ЕО относно еквивалентността на полските инспекции на посеви за производство на семена, извършвани в трети страни, и относно еквивалентността на семената, произведени в трети страни. С предвидената промяна в посочените членове се въвежда Решение за изпълнение (ЕС) 2026/75 на Комисията от 12 януари 2026 година относно еквивалентността на произведените в някои трети държави посадъчен материал от овощни растения и овощни растения, предназначени за производство на плодове, по отношение на задълженията на доставчика, идентичността, характеристиките, фитосанитарните аспекти, растежната среда, правилата за провеждане на инспекции, етикетирането, запечатването и опаковането. 
С предложените промени в Закона за посевния и посадъчния материал ще се намали административната тежест чрез отпадане на разрешителния режим услуга от административния регистър за издаване на разрешение за пускане на пазара на семена и посадъчен материал от внос, а нормативната уредба ще бъде приведена в съответствие с решенията за еквивалентност на Европейската комисия за търговия с посевен и посадъчен материал внос от трети страни, както и със Закона за въвеждане на еврото в Република България. Необходимо е да се направят изменения в глава девета от ЗППМ относно административнонаказателните рапоредби, тъй като глобите и санкциите са изписани в лева, а не в евро.

